《子直携杂文见过》
宋代·刘敞

王孙少年敏于笔，壮如骅骝勇鹯鹘。摇毫裂简殊多端，因事陈词不专一。

春风吹空花满眼，秋霜缩物寒吹骨。元气回复无常形，四时变化岂定律。

斯文法天亦自然，古来达者犹识偏。今君始冠便如此，后日更老当谁先。

忆昔孟轲有遗语，取之左右逢其源。乃知述作繫根本，根本苟盛枝条繁。

君能致身取不朽，得世知吾得贤友。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。